Kauko-Aasian talousjätteihin kuuluva Etelä-Korea alentaa viikkotyökattoa. Eteläkorealainen saa työskennellä viikossa enää 52 tuntia, kun ennen uudistusta viikkotyökatto oli 68 tuntia.

Tämä oli osa viime vuoden toukokuussa valitun Etelä-Korean presidentti Moon Jae-inin kampanjalupauksia, joihin kuului myös tänä vuonna kansiin lyöty 16% korotus minimipalkkoihin.

Uusi työaikakatto koskee julkisia virastoja ja työpaikkoja sekä yrityksiä, joissa on yli 300 työntekijää. Työaikakaton alentaminen 16 tunnilla on nähty melkein yhtä suurena mullistuksena kuin vuonna 2004 tehty siirtyminen viisipäiväiseen työviikkoon.

Pienille ja keskisuurille, 5 – 50 työntekijän, yrityksille annetaan heinäkuuhun 2021 asti aikaa siirtyä uuteen työaikatodellisuuteen. 51 – 300 työntekijän yrityksissä muutos pitää viedä läpi heinäkuuhun 2020 mennessä. Tiettyjen alojen yrityksissä muutos pitää viedä läpi heinäkuuhun 2019 mennessä. Näitä aloja ovat mm. talousala ja postipalvelut.

Korealaiset yritykset ovat valmistautuneet uudistukseen palkkaamalla lisää työntekijöitä ja tuoden työkulttuuriin erilaisia joustavan työajan malleja. Korean hallitus on jo palkannut 200 työaikavalvojaa ja suunnitelmissa on palkata 600 valvojaa lisää tarkkailemaan eri yritysten työaikakäytäntöjä.

Uudistuksella pyritään kohentamaan tavallisen korealaisen arkea, mutta oppositiopuolueet pelkäävät, että joidenkin korealaisten on pakko ottaa osa-aikaisia töitä vähentyvien työtuntien vuoksi.

Lähteet: Yonhap News, The Guardian, Washington Times